金華超不羣用前韻作詩見贈亦和三首超不羣剪髪參黄蘗  其二
作者：釋德洪
朝代：宋

paragraphs: 道人秀發蘭牙吐，家在金華最西塢。
不從大士攜畫軸，一筇千里來游楚。
評詩結髪師浣花，論字童牙誇石鼓。
我皆不能但知愛，亦似胸中有佳處。
氣韻翛然松上鶴，意態索寞穽中虎。
却於翛然索寞中，詩句時時出奇古。
乃知筆力有神助，三峽迅流輒於住。
疑非蓬髪休上人，定是禿頭楊德祖。